Dôvodová správa

Všeobecná časť:

Návrh na ratifikáciu protokolov o pristúpení Albánskej republiky a Chorvátskej republiky k Severoatlantickej zmluve je predkladaný v nadväznosti na uznesenie vlády SR č. 434 z 25. júna 2008, ktoré ukladá ministrovi zahraničných vecí predložiť po podpise protokolov členskými krajinami NATO na rokovanie vlády návrh na ich ratifikáciu. Prístupové protokoly boli podpísané predstaviteľmi 26 členských krajín NATO dňa 9. júla 2008 v ústredí NATO v Bruseli.
V súlade s článkom 10 Severoatlantickej zmluvy môžu zmluvné strany na základe jednomyseľného súhlasu pozvať ktorýkoľvek iný európsky štát na pristúpenie k zmluve. Prístupové protokoly predstavujú doplnenie Severoatlantickej zmluvy a pre nadobudnutie ich platnosti je nevyhnutné, aby ich každý členský štát schválil v súlade s vnútroštátnymi právnymi predpismi. Cieľom návrhu je preto predložiť uvedené dokumenty v zmysle článku 7 odsek 4 Ústavy SR na vyslovenie súhlasu Národnej rade SR a následne na ratifikáciu prezidentovi SR. 
Predkladaný návrh na ratifikáciu protokolov o pristúpení Albánskej republiky a Chorvátskej republiky k Severoatlantickej zmluve je v súlade s Ústavou SR, zákonmi a ostatnými všeobecne záväznými právnymi predpismi ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladaný návrh nezakladá nové nároky na štátny rozpočet, rozpočty obcí a rozpočty vyšších územných celkov.

Osobitná časť:

Článok I.
Stanovuje záväzok predložiť po nadobudnutí platnosti protokolov vládam Albánskej republiky a Chorvátskej republiky pozvánku na pristúpenie k Severoatlantickej zmluve. Určuje, kedy sa Albánska republika a Chorvátska republika stanú zmluvnými stranami.

Článok II.
Definuje deň nadobudnutia platnosti protokolov.

Článok III.
Informuje o uložení protokolov v archíve vlády Spojených štátov amerických a odovzdaní ich overených kópií vládam zmluvných strán Severoatlantickej zmluvy.